การค้าจีนทรุดหดสุดกว่า2ปีหวั่นลามโลก
การค้าจีนเดือนแรกของปีลดลงต่ำสุดในรอบกว่า 2 ปี
11 ก.พ. 2555

การค้าจีนเดือนแรกของปีลดลงต่ำสุดในรอบกว่า 2 ปี 
กูรูยังไม่มั่นใจผลกระทบเศรษฐกิจโลก หรือแค่วันหยุดยาวตรุษจีน
ศุลกากรจีนเปิดเผยข้อมูลการนำเข้าส่งออกในเดือน ม.ค. ปีนี้ว่า จีนมีตัวเลขการค้าลดลงต่ำสุดในรอบกว่า 2 ปี นับตั้งแต่ปี 2552 หรือในช่วงที่เกิดวิกฤตการณ์การเงินไปทั่วทั้งโลก โดยเป็นผลจากเศรษฐกิจในประเทศที่ซบเซาลง ปัญหาความวุ่นวายในต่างประเทศ และวันหยุดยาวในช่วงตรุษจีน ทว่าตัวเลขการค้าเกินดุลกลับขยายตัวเพิ่มขึ้นจากเดือนก่อนหน้า ไปอยู่ที่ระดับสูงสุดในรอบ 6 เดือน 
รายงานระบุว่า การส่งออกเดือน ม.ค. ลดลง 0.5% เมื่อเทียบกับเดือนเดียวกันของปีก่อนหน้า อยู่ที่ 1.49 แสนล้านเหรียญสหรัฐ ขณะที่การนำเข้าลดลง 15.3% อยู่ที่ 1.22 แสนล้านเหรียญสหรัฐ ส่งผลให้จีนมีการค้าเกินดุลที่ 2.72 หมื่นล้านเหรียญสหรัฐ เพิ่มขึ้นจากเดือนก่อนหน้าซึ่งอยู่ที่ 1.65 หมื่นล้านเหรียญสหรัฐ 
บลูมเบิร์กระบุว่า บรรดานักเศรษฐศาสตร์ยังคงถกเถียงกันอยู่ว่าตัวเลขการค้าดังกล่าว คือสิ่งที่พิสูจน์ถึงอุปสงค์ที่ลดลงในจีน หรือเป็นเพียงแค่ผลกระทบชั่วครู่จากวันหยุดยาวเนื่องในวันตรุษจีน 
ก่อนหน้านี้ เฉิน เต้อหมิง รัฐมนตรีพาณิชย์ของจีนได้กล่าวว่า ตัวเลขการส่งออกเดือน ม.ค. ไม่อาจทำให้จีนวางใจได้ ขณะที่กองทุนการเงินระหว่างประเทศ (ไอเอ็มเอฟ) ก็เพิ่งส่งสัญญาณเตือนในสัปดาห์นี้ว่า สถานการณ์ที่เลวร้ายลงในยุโรปอาจทำให้การขยายตัวทางเศรษฐกิจของจีนในปีนี้ลดลงถึงเกือบครึ่ง